
	Προς:
 Υπουργείο Υποδομών και Μεταφορών
Γενική Γραμματεία Υποδομών
Γενική Διεύθυνση Συγκοινωνιακών Υποδομών
Ειδική Υπηρεσία Δημοσίων Έργων Κατασκευής Συγκοινωνιακών Έργων με Σύμβαση Παραχώρησης
(ΕΥΔΕ/ΚΣΕΣΠ)
Καρύστου 5, Τ.Κ. 11523, Αθήνα, email eyde.mkepp@ggde.gr
Κοιν.: 
1.  Γραφείο Υπουργού Υποδομών και Μεταφορών, κ. Χ. Δήμας, email: minister@ypyme.gr
2. Γραφείο Υφυπουργού Υποδομών κ. Ν. Ταχιάος, email: yfyp.yp@yme.gov.gr
3. Γραφείο Γενικού Γραμματέα Υποδομών, κ. Δ. Αναγνώπουλος, email: ggy@yme.gov.gr



 Θέμα: «Χορήγηση εγγράφων και οικονομικών στοιχείων σχετικά με τον υπολογισμό της απώλειας εσόδων της Εταιρείας Αεροδρομίου λόγω της 24μηνης μετάθεσης της έναρξης της Περιόδου Λειτουργίας του Νέου Διεθνούς Αερολιμένα Ηρακλείου Κρήτης προκειμένου να υπολογιστεί η απώλεια εσόδων για τον Δήμο Μινώα Πεδιάδας».
Σχετ.:                                                  
1. Η Σύμβαση Παραχώρησης για τη Μελέτη, Κατασκευή, Χρηματοδότηση, Λειτουργία, Συντήρηση και Εκμετάλλευση του Νέου Διεθνούς Αερολιμένα Ηρακλείου Κρήτης και τη Μελέτη, Κατασκευή και Χρηματοδότηση των Οδικών του Συνδέσεων, η οποία κυρώθηκε με τον ν. 4612/2019.
2. Η από 31.12.2024 Συμφωνία Αποζημίωσης με ΑΔΑΜ 25SYMV016157242.
3. Η υπ’ αρ. 4717/25.07.2023 επιστολή της Διεθνής Αερολιμένας Ηρακλείου Κρήτης Α.Ε. (ΔΑΗΚ Α.Ε.).
4. Η υπ’ αρ. 9016/18.09.2025 επιστολή της ΔΑΗΚ Α.Ε., η οποία έλαβε αρ. πρωτ. Υπηρεσίας 150521/19.09.2025.
5. Η υπ’ αρ. 9247/16.10.2025 επιστολή/πιστοποίηση της ΔΑΗΚ Α.Ε.
6. Η υπ’ αρ. Β/Ε3/Φ2.2/209433/16.12.2025 απόφαση του Υπουργού Υποδομών και Μεταφορών, ΑΔΑ ΨΗ9Ο465ΧΘΞ-3ΓΥ.
Κύριοι,
Σύμφωνα με την παρ. 4.1.3 της Σύμβασης Παραχώρησης, προβλέπεται η καταβολή Αντισταθμιστικού Ανταλλάγματος ίσου με ποσοστό 2% επί των προβλεπόμενων στη Σύμβαση εσόδων, εκ του οποίου το 50% (ποσοστό 1%) διατίθεται απευθείας στον Δήμο Μινώα Πεδιάδας, που σύμφωνα με την έκθεση του ΓΛΚ αρ. 138/9/2019 για τη σύμβαση παραχώρησης υπολογίζεται για τα 29 χρόνια σε 114,8 εκ ευρώ, σύμφωνα με τα αρχικά στοιχεία του 2019 και ετησίως 3.958.620,069 ευρώ με το 1% να αντιστοιχεί σε 1 εκ 979 χιλιάδες 310,034 ευρώ/ ετησίως.
Η αρχικώς προβλεπόμενη ημερομηνία έναρξης της Περιόδου Λειτουργίας του Νέου Διεθνούς Αερολιμένα Ηρακλείου Κρήτης ήταν η 06.02.2025, η οποία, κατόπιν της χορηγηθείσας παράτασης, μετατέθηκε κατά είκοσι τέσσερις (24) μήνες, ήτοι για την 06.02.2027.
Η ως άνω μετάθεση της έναρξης της Περιόδου Λειτουργίας επιφέρει αντίστοιχη μετάθεση της έναρξης απόδοσης στον Δήμο Μινώα Πεδιάδας του συμβατικά προβλεπόμενου ποσοστού 1%.
Περαιτέρω, από τα σχετικά διοικητικά έγγραφα προκύπτει ότι για την ίδια ακριβώς 24μηνη περίοδο έχει αναγνωρισθεί η ύπαρξη απώλειας εσόδων της Εταιρείας Αεροδρομίου και έχει προβλεφθεί ειδικός μηχανισμός υπολογισμού της σχετικής αποζημίωσης, με βάση το εγκεκριμένο Χρηματοοικονομικό Μοντέλο της Σύμβασης Παραχώρησης και λαμβανομένου υπόψη του αναλογούντος ποσού ΤΕΑΑ της Περιόδου Μελετών–Κατασκευών.
Ειδικότερα, με την υπ’ αρ. 9016/18.09.2025 επιστολή της ΔΑΗΚ Α.Ε. υποβλήθηκε εκτίμηση αποζημίωσης για την απώλεια εσόδων ποσού 121.489.424,00 ευρώ.
Επειδή τα στοιχεία βάσει των οποίων υπολογίσθηκε η απώλεια εσόδων της Εταιρείας Αεροδρομίου για την περίοδο 06.02.2025–06.02.2027 συνδέονται άμεσα με τον προσδιορισμό των οικονομικών συνεπειών που επιφέρει η ίδια παράταση στα συμβατικά προβλεπόμενα έσοδα του Δήμου Μινώα Πεδιάδας,
παρακαλούμε να μας χορηγήσετε, σε ηλεκτρονική μορφή, αντίγραφα των ακόλουθων εγγράφων και στοιχείων:
1. Της υπ’ αρ. 4717/25.07.2023 επιστολής της ΔΑΗΚ Α.Ε., με όλα τα παραρτήματα, συνημμένα, πίνακες και φύλλα υπολογισμού που τη συνοδεύουν, και ιδίως τα στοιχεία που αφορούν την αρχική εκτίμηση της απώλειας εσόδων λόγω της 24μηνης μετάθεσης της έναρξης της Περιόδου Λειτουργίας.
2. Της από 31.12.2024 Συμφωνίας Αποζημίωσης (ΑΔΑΜ 25SYMV016157242) στο σύνολό της, μαζί με όλα τα παραρτήματά της, περιλαμβανομένου του Παραρτήματος 5.
3. Της υπ’ αρ. 9016/18.09.2025 επιστολής της ΔΑΗΚ Α.Ε. (αρ. πρωτ. Υπηρεσίας 150521/19.09.2025), με όλα ανεξαιρέτως τα συνημμένα, οικονομικά στοιχεία, πίνακες και φύλλα υπολογισμού βάσει των οποίων προσδιορίσθηκε η εκτιμώμενη αποζημίωση λόγω απώλειας εσόδων στο ποσό των 121.489.424,00 ευρώ.
4. Της υπ’ αρ. 9247/16.10.2025 επιστολής/πιστοποίησης της ΔΑΗΚ Α.Ε., μαζί με όλα τα συνοδευτικά στοιχεία και αναλυτικά φύλλα υπολογισμού βάσει των οποίων προέκυψε το ποσό των 39.737.290,00 ευρώ.
5. Του εγκεκριμένου Χρηματοοικονομικού Μοντέλου της Σύμβασης Παραχώρησης που ίσχυε κατά την υπογραφή της Συμφωνίας Αποζημίωσης της 31.12.2024, κατά το μέρος που αφορά:
· τα προβλεπόμενα έσοδα της Εταιρείας Αεροδρομίου,
· τα προβλεπόμενα έσοδα για τους πρώτους είκοσι τέσσερις (24) μήνες της Περιόδου Λειτουργίας,
· την περίοδο 06.02.2025–06.02.2027,
· τον υπολογισμό της απώλειας εσόδων λόγω της μετάθεσης της έναρξης λειτουργίας.
6. Αναλυτικό πίνακα των προβλεπόμενων συνολικών εσόδων εκμετάλλευσης της Εταιρείας Αεροδρομίου, όπως αυτά είχαν υπολογισθεί στο Χρηματοοικονομικό Μοντέλο, χωριστά για:
· 06.02.2025–05.02.2026, και
· 06.02.2026–05.02.2027.
7. Αναλυτικά στοιχεία για το ΤΕΑΑ που ελήφθη υπόψη στον υπολογισμό της αποζημίωσης λόγω απώλειας εσόδων και ειδικότερα:
· το ποσό ΤΕΑΑ που εισπράχθηκε ή προβλέφθηκε ότι θα εισπραχθεί κατά το ανωτέρω 24μηνο,
· το ποσό που αναλογεί στη ΔΑΗΚ Α.Ε.,
· τον τρόπο με τον οποίο το ποσό αυτό αφαιρέθηκε ή συνυπολογίσθηκε κατά τον προσδιορισμό της αποζημίωσης.
8. Κάθε επικαιροποίηση, αναθεώρηση ή τροποποίηση του Χρηματοοικονομικού Μοντέλου που χρησιμοποιήθηκε για τον προσδιορισμό της απώλειας εσόδων της ΔΑΗΚ Α.Ε. λόγω της συγκεκριμένης 24μηνης παράτασης.
9. Κάθε άλλο έγγραφο, γνωμοδότηση, πιστοποίηση ή οικονομικό πίνακα που περιλαμβάνεται στον σχετικό διοικητικό φάκελο και τεκμηριώνει τον προσδιορισμό της απώλειας εσόδων της Εταιρείας Αεροδρομίου για την περίοδο 06.02.2025–06.02.2027.
Τα ανωτέρω στοιχεία ζητούνται προκειμένου ο Δήμος Μινώα Πεδιάδας να προσδιορίσει με ακρίβεια τις οικονομικές συνέπειες που επιφέρει η 24μηνη μετάθεση της έναρξης της Περιόδου Λειτουργίας στα έσοδα που προβλέπονται υπέρ αυτού από την παρ. 4.1.3 της Σύμβασης Παραχώρησης και να ασκήσει τα νόμιμα και συμβατικά δικαιώματά του.
Ο Δήμος Μινώα Πεδιάδας επιφυλάσσεται ρητά για την άσκηση κάθε νόμιμου και συμβατικού δικαιώματός του που συνδέεται με την εφαρμογή της παρ. 4.1.3 της Σύμβασης Παραχώρησης και τις οικονομικές συνέπειες της, έως τώρα, 24μηνης μετάθεσης της έναρξης της Περιόδου Λειτουργίας.
Παρακαλούμε για την κατά το δυνατόν άμεση χορήγηση των ανωτέρω στοιχείων σε ηλεκτρονική μορφή.

